અમેરિકાની પોલીસ કહે છે કે હુલ્લડો અને તોફાન વખતે હિન્દુસ્તાનમાં ઘોડાનો ઉપયોગ પોલીસ કરતી, પણ હવે હુલ્લડોમાં પોલીસને માટે સાઇકલ સલામત અને ઝડપી વાહન છે. અમેરિકન શહેર સીએટલમાં તો પોલીસની આખી સાઇકલ-સ્ક્વૉડ રખાઈ છે. અમેરિકાનાં ઘણાં શહેરોમાં વાર-તહેવારે પબ્લિક પ્રોટેસ્ટનાં સરઘસ નીકળે એ તમામને કન્ટ્રોલ કરવા ‘બાઇક માઉન્ટેડ પોલીસ’ સાઇકલ લઈને ઊભી હોય છે. રિપબ્લિકન નૅશનલ કન્વેન્શનને કન્ટ્રોલ કરવા પૂરું અમેરિકન પોલીસ દળ સાઇકલોનું હતું. પોલીસખાતું કહે છે કે મોટર કરતાં સાઇકલ હાથુકું હથિયાર છે. મોટરમાં પેટ્રોલ ખૂટી ગયું કે કંઈ ને કંઈ ખોટકો પડી શકે છે. સાઇકલમાં તો આ પેડલ માર્યું કે વાહન ચાલુ. અપના હાથ જગન્નાથ. પોલીસ કહે છે કે સાઇકલને શસ્ત્ર તરીકે પણ વાપરી શકાય છે. સાઇકલ વડે જ લડાઈ થઈ શકે છે. અમેરિકન પોલીસખાતામાં તો છેક ૧૮૮૧થી સાઇકલ વપરાય છે. ટેડી રૂઝવેલ્ટ પોતે પોલીસ-કમિશનર હતા તે સાઇકલ વાપરતા. (૧૮૯૫)